
הכנסת השמונה עשרה






נוסח לא מתוקן

מושב רביעי

פרוטוקול מס'  881
מישיבת ועדת הכספים

יום שלישי, י"א בחשוון התשע"ב (8  בנובמבר 2011), שעה 11:00

סדר היום:

תקנות מלווה קצר מועד (סדרות שונות) (תיקון), התשע"א-2011

נכחו:

חברי הוועדה:

ציון פיניאן – מ"מ היו"ר

רוחמה אברהם בלילא

שי חרמש

ליה שמטוב

מוזמנים:

עו"ד קרן גבאי, המחלקה המשפטית, בנק ישראל

מרים רגב, חטיבת השווקים, בנק ישראל

ייעוץ משפטי:

שגית אפיק

שלומית ארליך

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

תקנות מלווה קצר מועד (סדרות שונות) (תיקון), התשע"א-2011

היו"ר ציון פיניאן:

אני פותח את ישיבת ועדת הכספים. על סדר היום תקנות מלווה קצר מועד (סדרות שונות) (תיקון), התשע"א-2011.

קרן גבאי:

אנחנו ביקשנו לתקן את התקנות האלה שעוסקות במק"ם. התקנה הזאת הוגשה לכם על ידי האוצר לבקשתנו. מדובר בתקנות המק"ם הוא אגרות חוב שהמדינה מנפיקה והן נמכרות על ידי בנק ישראל. זה כלי שמשמש את בנק ישראל במסגרת הפעילות המוניטרית שלו. אנחנו ביקשנו להאריך את התקופה של אגרות החוב משנה ל-13 חודשים.

שי חרמש:
בעקבות השינוי על המיסוי של משקיעי חוץ?

קרן גבאי:

בלי קשר. זה מאפשר לנו גמישות כאשר אנחנו משתמשים בכלי הזה בגלל המועד שבו התקנות מונפקות אל מול המועד בו הן נפרעות. אנחנו רוצים שיהיו 13 חודשים ולא 12 חודשים, כדי שתהיה גמישות ותהיה התאמה בין המועדים. זה התיקון הראשון.


התיקון השני הוא לתקן את ההפניה מחוק בנק ישראל הישן לחוק בנק ישראל החדש שנחקק בשנה שעברה.

רוחמה אברהם בלילא:

עד עכשיו לא נוצרה הבעיה הזאת ולא היה צורך לתקן אותה עוד קודם? זה דבר חדש?

מרים רגב:

זה לא דבר חדש.  למעשה פעמיים בשנה,בגלל לוח השנה העברי, נוצר מצב שבו מק"ם נפדה לפני שאנחנו מנפיקים. סדרי הגודל של סדרות מק"ם הוא בערך עשרה מיליארד שקלים, מה שגורם להזרמה של שמונה מיליארד שקלים לשוק ואנחנו צריכים לטפל בזה בכלים האחרים שלנו. אנחנו רק מנפיקים בגלל המגבלה הזאת.

רוחמה אברהם בלילא:

האם צפוי מראש שיש פרק זמן בגלל הלוח העברי?

מרים רגב:

זה תמיד יקרה.

רוחמה אברהם בלילא:

למה אי אפשר לתקן אחת ולתמיד? לבוא ולומר שברגע שיש שנה מעוברת, המניין יהיה 13 חודשים.

מרים רגב:

זה לא רק בשנה מעוברת. אנחנו מנפיקים מק"ם ביום שלישי, הראשון של כל חודש. יש משמעות ליום. בגלל לוח השנה העברי, בגלל המבנה שלו, תמיד פעמיים בשנה יהיה לנו מקרה בו אנחנו קודם נפרע את המק"ם ורק אחרי שבוע ננפיק מק"ם. אנחנו רוצים שלא תהיה אי התאמה כזאת. אנחנו מבקשים 13 חודשים לא בגלל שאנחנו צריכים 13 חודשים אלא כדי שיהיה לנו את הזמן המתאים. בסך הכול אנחנו צריכים כמה ימים בודדים אבל כדי שלא יהיה לנו מצבים קיצוניים אנחנו מדברים על 13 חודשים. זה גם מה שמתאים למה שמופיע בחוק בנק ישראל כחלק מההסכמה עם משרד האוצר.

שלומית ארליך:

במלים אחרות, החשש הוא שאם המכרזים של המק"ם נעשים פעם בחודש ביום שלישי, ייווצר מצב שבו המק"ם החדש יוצא לפני המק"ם הישן. אנחנו רוצים למנוע את זה על ידי הארכת הזמן.

קרן גבאי:

זה המצב שקיים היום. זה לא חשש אלא זה המצב שקיים היום. יש פעמיים בשנה כאלה שהמק"ם נפרע.

שי חרמש:

זה יוצר בעיה תזרימית שאתם פורעים לפני שאתם מנפיקים?

קרן גבאי:

נכון.

שי חרמש:

באמת?

קרן גבאי:

כן. זה לא יוצר בעיה תזרימית כי בנק ישראל מכסה על זה בכלים האחרים שלו, אבל באופן כללי, להזרים עשרה מיליארד שקלים.

שי חרמש:

הנגזרת הזאת יוצרת בעיה תזרימית. 

קרן גבאי:

זאת בעיה אנחנו יודעים לפתור אותה, אבל לא נכון לפתור אותה בדרך הזאת אלא בדרך הישירה ולא העקיפה.

שי חרמש:

הצלחתם לשכנע.

שלומית ארליך:

הדבר הנוסף הוא שאנחנו עושים איזשהו תיקון של הפניה שגויה בתקנות לחוק בנק ישראל. במקום סעיף 45, סעיף 49(ב).

היו"ר ציון פיניאן:

תודה.

שי חרמש:

האופוזיציה בעד.

היו"ר ציון פיניאן:

אנחנו מצביעים על תקנות מלווה קצר מועד (סדרות שונות) (תיקון), התשע"א-2011.

ה צ ב ע ה

התקנות אושרו פה אחד


תודה. הישיבה נעולה.

הישיבה ננעלה בשעה 11:20

